FI Euroopan unionin virallinen lehti L 185/29

KOMISSION TÄYTÄNTÖÖNPANOASETUS (EU) 2017/1329,

annettu 17 päivänä heinäkuuta 2017,

neuvoston asetuksen (EY) N:o 32/2000 liitteen I muuttamisesta GATTiin sidotun Amerikan yhdysvalloille myönnetyn muiden muualle kuulumattomien elintarvikevalmisteiden unionin tariffikiintiön käyttämisen edellytysten osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon GATTiin sidottujen ja tiettyjen muiden yhteisön tariffikiintiöiden avaamisesta ja hoidosta, mainittujen kiintiöiden muuttamista tai mukauttamista koskevista yksityiskohtaisista säännöistä sekä asetuksen (EY) N:o 1808/95 kumoamisesta 17 päivänä joulukuuta 1999 annetun neuvoston asetuksen (EY) N:o 32/2000 (1) ja erityisesti sen 9 artiklan 1 kohdan b alakohdan ensimmäisen luetelmakohdan,

sekä katsoo seuraavaa:

(1) Neuvoston päätöksen 2013/125/EU (2) nojalla unionin ja Amerikan yhdysvaltojen välillä tehdyn sopimuksen perusteella asetuksen (EY) N:o 32/2000 liitettä I muutettiin komission täytäntöönpanoasetuksella (EU) No 624/2013 (3)1 päivästä heinäkuuta 2013 lukien siten, että unioniin suuntautuvaan tuontiin avattiin uusi GATTiin sidottu 1 550 tonnin tariffikiintiö Amerikan yhdysvalloista peräisin olevia muita CN-koodin 2106 90 98 muualle kuulumattomia elintarvikevalmisteita varten.

(2) Koska maakohtaiset tariffikiintiöt myönnetään tavaroiden alkuperän perusteella, katsottiin asianmukaiseksi lisätä asetuksen (EY) N:o 32/2000 liitteeseen I velvoite esittää muuta kuin etuuskohteluun oikeuttavaa alkuperää koskevan unionin lainsäädännön mukaisesti alkuperätodistus aina silloin, kun tehdään vapaaseen liikkeeseen luovutusta koskeva ilmoitus, joka koskee elintarvikevalmisteita, joihin on tarkoitus soveltaa uutta tariffikiintiötä.

(3) Amerikan yhdysvallat pyysi kuitenkin 26 päivänä huhtikuuta 2016 päivätyllä kirjeellä tämän velvoitteen poistamista. Kirjeessä selitetään, että niitä tuotteita, joihin sovelletaan tariffikiintiötä, viedään eri puolilta Yhdysvaltoja, ja vaikka alkuperätodistuksia myönnetään hajautetusti, tällaista paperipohjaista todistusten myöntämistä varten olevaa järjestelmää varten tarvittavat resurssit ovat kohtuuton rasite.

(4) Mitä tulee riskiin, että tämän velvoitteen poistuessa tariffikiintiössä tuotaisiin tuotteita, jotka eivät ole peräisin Yhdysvalloista, asetuksen (EU) N:o 952/2013 61 (4) artiklassa säädetään jo nyt, että tulliviranomaiset voivat vaatia ilmoittajia todistamaan tavaroiden alkuperän muilla todistuskeinoilla kuin esittämällä alkuperätodistus komission täytäntöönpanoasetuksen 2015/2447 (5) 57, 58 ja 59 artiklan mukaisesti. Näin ollen sääntöjen asianmukainen soveltaminen voidaan varmistaa, vaikka alkuperätodistuksen toimittamisvelvoite poistettaisiin viejien hallinnollisen rasitteen vähentämiseksi.

(5) Kun otetaan huomioon nämä poikkeukselliset olosuhteet, on näin ollen asianmukaista sallia kyseisten tuotteiden tuojien käyttää tariffikiintiötä ilman alkuperätodistuksen esittämisvelvollisuutta.

(6) Sen vuoksi asetusta (EY) N:o 32/2000 olisi muutettava.

(7) Tässä asetuksessa säädetyt toimenpiteet ovat tullikoodeksikomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Poistetaan asetuksen (EY) N:o 32/2000 liitteen I järjestysnumeroa 09.0096 koskevalla rivillä sarakkeessa ”Tulli (prosenttia)” olevan alaviitteen teksti ”Tariffikiintiön soveltamisen edellytyksenä on Amerikan yhdysvaltojen toimivaltaisten viranomaisten asetuksen (ETY) N:o 2454/93 55–65 artiklan mukaisesti myöntämän alkuperätodistuksen esittäminen”.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä heinäkuuta 2017. Komission puolesta Puheenjohtaja Jean-Claude JUNCKER

(1) EYVL L 5, 8.1.2000, s. 1.

(2) Neuvoston päätös 2013/125/EU, annettu 25 päivänä helmikuuta 2013, Euroopan unionin ja Amerikan yhdysvaltojen välillä vuoden 1994 tullitariffeja ja kauppaa koskevan yleissopimuksen (GATT) XXIV artiklan 6 kohdan ja XXVIII artiklan mukaisesti Bulgarian tasavallan ja Romanian myönnytysluetteloissa olevien myönnytysten muuttamisesta niiden Euroopan unioniin liittymisen johdosta kirjeenvaihtona tehtävän sopimuksen tekemisestä (EUVL L 69, 13.3.2013, s. 4).

(3) Komission täytäntöönpanoasetus (EU) N:o 624/2013, annettu 27 päivänä kesäkuuta 2013, neuvoston asetuksen (EY) N:o 32/2000 liitteen I muuttamisesta uuden GATTiin sidotun Amerikan yhdysvalloille myönnetyn muiden muualle kuulumattomien elintarvikevalmisteiden unionin tariffikiintiön osalta (EUVL L 177, 28.6.2013, s. 21).

(4) Euroopan parlamentin ja neuvoston asetus (EY) N:o 952/2013, annettu 9 päivänä lokakuuta 2013, unionin tullikoodeksista (EUVL L 269, 10.10.2013, s. 1).

(5) Komission täytäntöönpanoasetus (EU) 2015/2447, annettu 24 päivänä marraskuuta 2015, unionin tullikoodeksista annetun Euroopan parlamentin ja neuvoston asetuksen (EU) N:o 952/2013 tiettyjen säännösten täytäntöönpanoa koskevista yksityiskohtaisista säännöistä (EUVL L 343, 29.12.2015, s. 558).